FI Euroopan unionin virallinen lehti CE 84/251

(2004/C 84 E/0298)

KIRJALLINEN KYSYMYS E-3829/03

esittäjä(t): Camilo Nogueira Román (Verts/ALE) komissiolle

(12. joulukuuta 2003)

Aihe: Maitokiintiöt laajentumisen jälkeen — Galicialle sallittu tuotanto

Galician maitoalalla ollaan erittäin huolestuneita EU:n laajentumisen jälkeisestä tilanteesta. Espanjan liittymisajankohtana tehdyn sopimuksen johdosta Espanjan, jonka väkiluku on 40 miljoonaa, nykyinen tuotantokiintiö on 6 miljoonaa tonnia, mikä on henkeä kohden paljon vähemmän kuin muissa unionin jäsenvaltioissa. Espanjan asema muihin jäsenvaltioihin nähden voi vielä huonontua, sillä näyttää siltä, että uusilla jäsenvaltioilla, joiden asukasmäärä on yhteensä 75 miljoonaa, on käytettävissään 18 miljoonan tonnin kokonaiskiintiö. Espanjan suurin maidontuotantoalue Galicia joutuu kärsimään tästä eniten, koska sen kokonaiskiintiö on ainoastaan kolmasosa edellä mainitusta uusien jäsenvaltioiden kiintiöstä.

Pitävätkö nämä uusia jäsenvaltioita koskevat luvut paikkansa? Mikä on kunkin uuden jäsenvaltion sallittu tuotantomäärä ja mikä on sen suhde valtion väkilukuun? Minkä kriteereiden perusteella määrättiin kunkin valtion kiintiö? Mitä mahdollisuuksia on tehtyjen sopimusten rajoissa lisätä Espanjalle ja Galicialle sallitun tuotannon määrää ottaen huomioon, että Espanjan nykyinen tuotanto ei riitä edes kotimaisen kysynnän tyydyttämiseen?

Franz Fischienti komission puolesta antama vastaus

(9.helmikuuta 2004)

On syytä muistaa, että maakohtaiset viitemäärät perustuvat kunkin jäsenvaltion nykyisten tuottajien aikaisempiin tuotantomääriin tietyllä aikavälillä. Samaa maitokiintiöjärjestelmän alussa vuonna 1984 käytettyä ja myöhemmin liittyneisiin jäsenvaltioihin sovellettua tapaa on käytetty myös nykyisen laajentumisen yhteydessä. Väkilukua ja jäsenvaltion sisäistä kulutusta ei voida tämän menetelmän ja tuottajien tasavertaisen kohtelun periaatteen mukaisesti ottaa huomioon maitokiintiöitä säädettäessä.

Uusille jäsenvaltioille myönnetyt maakohtaiset viitemäärät on laskettu kunkin maan vuoden 2000 tai 2001 tuotannon mukaan, tai kolmen vuoden tuotannon keskiarvon mukaan, laskettuna vuodesta 1997 alkaen. Näin saatuja kiintiöitä on korotettu yhdellä prosentilla, jolloin kymmenen uuden jäsenmaan viitemäärät ovat yhteensä 18327895 tonnia.

Maakohtaiset viitemäärät ovat seuraavat (tonnia):

(tonneina) Tšekin tasavalta 2682143 Viro 624483 Kypros 142 200 Latvia 695395 Liettua 1 646 939 Unkari 1947 280 Malta 48698 Puola 8964017 Slovenia 560424 Slovakia 1013316

Koska oman kulutuksen määrä on hyvin suuri uusissa jäsenmaissa ja koska tilan omaa kulutusta ei oteta huomioon maitokiintiöjärjestelmän laskentatavassa, uusille jäsenvaltioille — Maltaa ja Kyprosta lukuun ottamatta — on myönnetty liittymisasiakirjassa erityinen 671418 tonnin varaus. Varaus poistetaan 1. huhtikuuta 2006 alkaen, jos oman kulutuksen määrä laskee uusissa jäsenmaissa. Komissio päättää varauksen poistamisesta tutkittuaan kyseisten maiden antamat selvitykset, joiden tulee olla komission käytössä viimeistään 31. joulukuuta 2005.

Espanjan maitokiintiötä on puolestaan nostettu neuvoston päätöksellä kahdessa erässä Agenda 2000 -ohjelman puitteissa 1. huhtikuuta 2000 alkaen yhteensä 550 000 tonnilla. Tällä hetkellä ei ole suunnitteilla muita lisäyksiä Espanjan kiintiöön.